Publiek verbied by UKZN-studente se verhoor ná dreigemente | Maroela Media
‘n Gebou van UKZN wat gebrand is tydens die betogings. Foto: Twitter
Die publiek is verbied om die borgtogverhoor van twee KwaZulu-Natal studente by te woon, nadat hofbeamptes ernstige dreigemente ontvang het.
Natasha Ramkisson-Kara, woordvoerder van die nasionale vervolgingsgesag (NVG), het Vrydag bevestig dat die borgtogverhoor van of Lukhanyo Mtshingana en Luwazi Magwaza in camera gehou sal word weens die dreigemente wat hofbeamptes ontvang het. Sy wou nie uitbrei oor die aard van die dreigemente nie.
“Weens die ernstige intimidasie en veiligheidsdreigemente wat hofbeamptes ontvang het, is dit gepas om die verhoor in camera te hou, om ons hofbeamptes en moontlike staatsgetuies te beskerm,” het sy gesê. Sy het gesê die saak is ook na die SAPD se provinsiale hoof verwys vir ondersoek.
Mtshingana en Magwaza is in hegtenis geneem tydens die gewelddadige betogings wat op 13 September by die KwaZulu-Natal Universiteit (UKZN) ontstaan het toe ŉ administratiewe gebou aan die brand gesteek is. Mtshingana is die voorsitter van die universiteit se Westville-kampus studenteraad.
Die universiteit het die afgelope paar weke verskeie kere onder betogings deurgeloop. Studente is na bewering ongelukkig omdat die universiteit die Registrasie Appèlkomitee-proses opgeskort het wat studente wat agterstallig is met studiegeld toelaat om voort te gaan met hul studie, terwyl hulle hul skuld in paaiemente afbetaal.
Berigte is ontvang van nog betogings Donderdagaand op die Westville-kampus, asook betogings Vrydagoggend op die Edgewood-kampus. Polisie kon dit egter nog nie bevestig nie.
Dit is die vooruitsigte van die universiteite wat die sogenaamde transformasie by hulle kampusse ge-implimenteer het. So veral Maties en Pukke neem deeglik kennis daarvan dit kan julle voorland word.